Ilustracija: Ja Zmaj

UZ POTPORU svih većih vjerskih zajednica građanska inicijativa "U ime obitelji" započinje, kako je izvijestio portal Glasa Koncila, za dva tjedna na više od dvije tisuće lokacija prikupljati 375 tisuća potpisa kojima se želi zatražiti raspisivanje referenduma o unošenju odredbe u hrvatski Ustav po kojem je zabranjeno nošenje tajica.

Iako su se javile brojne suprotstavljene udruge i druge inicijative građana, na čelu s Idom Prester i Calzedoniom, Željka Markić danas je izvijestila: 'Skupit ćemo ih dovoljno!'.

"Brak je temelj obitelji, a obitelj je temelj društva. Prema brojnim studijama upravo su, od svih odjevnih artikala, tajice razorile najviše brakova. Prikupljanje potpisa i referendum prilike su da se u demokratskom ozračju čuje što misle građani naše zemlje.", rekla je Željka Markić.

"Evo, ako me baš vučete za jezik, i ja sam sam se pitala pretjerujem li? Treba li nam još jedan referendum, tek što su novine prestale pisati o meni. I onda sam ih testirala. Kad sam te tajice navukla na sebe, mom suprugu je pozlilo. Njegove kršćanske oči taj prizor nisu mogle podnijeti" - posvjedočila je gospođa Markić.

Tekst se nastavlja ispod oglasa

"Glavni odjevni đavolov predmet su TAJICE! Sve se vidi, sve se ocrtava, cijeli donji dio tijela kao da je gol, ali u boji. Sve ostalo je nešto drugo.", citirala je doktorica Markić nepoznatu autoricu pisma koje je Hrvatsku podiglo na noge. Portal Dnevno u međuvremenu je otkrio kako prve tajice nije izumio Adidas, već sotonisti iz srpske Šumadije.

Na pitanje hoće li zabraniti i štrample ili uske traperice, Željka Markić odgovara: "Samo tajice. Sve ostalo je nešto drugo."

Peticiju su prvi potpisali Igor Štimac, Marko Perković Thompson (koji se u žurbi potpisao ispisivanjem slova X, što se tumači stiliziranim križem) i Blanka Vlašić, iako je Blanka potom rekla da ne zna što je potpisala.